প্রকাশ্যে স্তন্যদানের উপযুক্ত ব্যবস্থা রাখতে হবে রাষ্ট্রকে: সুপ্রিম কোর্ট

নয়াদিল্লি: প্রকাশ্যে স্তন্যদান কোনওভাবেই কলঙ্কজনক নয়, রাষ্ট্রকে এজন্য উপযুক্ত ব্যবস্থা রাখতে হবে, এক মামলায় দৃষ্টান্তমূলক রায় দিল সুপ্রিম কোর্ট (Supreme Court)। নারী অধিকার সুরক্ষায় দৃষ্টান্তমূলক রায়ে বিচারপতি বিভি নাগরত্ন ও বিচারপতি প্রসন্ন বি ভারালের অভিমত, সন্তানকে মায়ের স্তন্যদানের জন্য উপযুক্ত ব্যবস্থা রাখার দায় সরকারের (Government)।

আদালতের মন্তব্য, জীবিত থাকা, টিকে থাকা এবং বেড়ে ওঠার জন্য শিশুস্বার্থের অন্যতম অঙ্গ স্তন্যপান। তার স্বাস্থ্যের স্বার্থেই তা প্রয়োজন। অন্যদিকে নারীর প্রজননগত পদ্ধতির অন্যতম অঙ্গ স্তন্যদান। যা শিশুর সঙ্গে মায়ের জন্যও কল্যাণকারী। সন্তানকে স্তন্যদান মায়ের অধিকার। তাই মা যাতে তাঁর সন্তানকে স্তন্যদান করতে পারেন তার জন্য পর্যাপ্ত ব্যবস্থাদি এবং পরিবেশ বজায় রাখার দায়িত্ব রাষ্ট্রের। প্রকাশ্যে বা কর্মক্ষেত্রে মা যাতে তাঁর সন্তানকে স্তন্যদান করতে পারেন, তা নিশ্চিত করার দায়িত্ব প্রতিটি নাগরিকেরও।

আরও পড়ুন: কাউকে পাকিস্তানি বলা নিম্নরুচির পরিচয়: সুপ্রিম কোর্ট

মায়েরা যাতে বাইরে বেরিয়েও সন্তানকে সচ্ছন্দে স্তন্যদান করতে পারেন, তার জন্য উপযুক্ত পরিকাঠামো গঠনের জন্য সরকারকে নির্দেশ দিক আদালত, এই আবেদন করেছিল অভ্যান ফাউন্ডেশন (Avyaan Foundation) নামে এক স্বেচ্ছাসেবী সংগঠন।

২০২৪ সালের ফেব্রুয়ারিতে সরকারি একটি নির্দেশে বলা হয়, কর্মক্ষেত্রে এবং সরকারি বাড়িগুলিতে স্তন্যদানের উপযোগী ঘর এবং শিশুদের রাখার জন্য ক্রেশ রাখার ব্যবস্থা করতে হবে। কেন্দ্রের এই নির্দেশ যদি প্রতিটি রাজ্য এবং কেন্দ্রশাসিত অঞ্চলগুলি কার্যকর করে, তাহলে প্রত্যেক মা ও তাদের সন্তানেরা অবশ্যই উপযুক্ত পরিবেশ পাবে। এমন অভিমত দিয়ে এই নির্দেশিকা প্রতিটি রাজ্য সরকারকে দুই সপ্তাহের মধ্যে ফের পাঠানোর নির্দেশ আদালতের। পাশাপাশি রাষ্ট্রায়ত্ত সংস্থাগুলিতেও এমন পরিকাঠামো রাখার জন্য কেন্দ্র এই নির্দেশিকা পাঠাতে পারে বলে জানিয়েছে আদালত।